stanford-oval/wikipedia huggingface dataset:
קרן אברהם הכהן
היסטוריה

הקרן נוסדה בכ"ה בתשרי תשמ"ו (1985) על ידי המוהל אברהם הכהן קאהן מארצות הברית (מחבר ספר "ברית אברהם הכהן"). מאז זכו במלגה עשרות אברכים ורבנים. בכל שנה זוכים שני תלמידי חכמים במלגת "כתר תורה" ובמלגת "נזר הוראה" (בין השנים תשס"ה - תשע"א ניתנה גם מלגת "עטרת המשפט").
בנשיאות הקרן עומדים רבנים ידועי שם. בעבר מילאו את התפקיד הרב משה פיינשטיין, הרב יצחק יעקב וייס, הרב אלעזר מנחם מן שך, הרב מיכל יהודה לפקוביץ והרב שמואל וואזנר, הרב ניסים קרליץ והרב יצחק טוביה וייס. שאר חברי ועדת הרבנים הם הרב שאול אלתר ראש ישיבת שפת אמת, הרב ברוך שמואל דויטש מראשי ישיבת קול תורה, הרב ברוך דב פוברסקי ראש ישיבת פוניבז' והרב יצחק יחיאל ארנפלד ראש ישיבת בית שמואל, ובעבר היה אף הרב שמעון משה דיסקין מראשי ישיבת קול תורה.
הכינוס להענקת המלגות היה נערך מדי שנה בכ"ה בתשרי, יום השנה לפטירת החתם סופר. לאחר פטירת מייסד הקרן בשנת 2020, זה עבר ליום השנה של פטירתו, כ״ח אדר.
מסלולי המלגות

"כתר תורה" מעניק לזוכים בו מלגה בסכום כולל של 35,000 דולר ומיועד לאברכים מצטיינים המתעתדים לשמש כראשי ישיבה או כר"מים. המענק מותנה במספר תנאים, ובתום תקופת לימוד של חמש שנים נדרשת ידיעה מקיפה ב-800 דפי גפ"ת (גמרא, רש"י, תוספות) מסדר נשים וסדר נזיקין עם ראשונים ואחרונים.
"נזר הוראה" מעניק מלגה בסכום של 25,000 דולר לאברכים מצטיינים החפצים להשתלם בלימוד ההוראה ולשמש כמורי הוראה. בתום תקופת לימוד של חמש שנים נדרשת ידיעה מקיפה באו"ח הלכות שבת ופסח עם המשנה ברורה. יורה דעה — חלק א', הלכות טריפות, מליחה, בשר בחלב, תערובות עם הפרי מגדים ופתחי תשובה. יורה דעה — חלק ב', הלכות נדה וריבית עם החוות דעת, הלכות מקואות והלכות סת"ם.
"עטרת המשפט" ניתן לאברכים שהתעתדו לעסוק בדיינות וכלל דרישת ידע בשולחן ערוך חושן משפט ואבן העזר.
זוכים בולטים

כתר תורה: הרב אברהם ישעיה וולפא - ראש ישיבת יגדיל תורה בירושלים וחתנו של הרב זלמן נחמיה גולדברג; הרב חיים אקרמן - ראש הישיבה הגדולה ביתר עילית; הרב אליעזר גלדצהלר - ראש ישיבת אור ישראל בפורסט הילס (בנו של הרב אליהו יהושע גלדצהלר), הרב יחיאל דז'ימטרובסקי - ר"מ בישיבת פוניבז' ומחבר הספרים "מילואי חושן" על קצות החושן ו"מילואי משפט" על נתיבות המשפט; הרב אלימלך קורנפלד מרבני העיר בית שמש (חתנו של הרב אהרן פלדמן); הרב שאול יהודה הנדלס ראש כולל ואב"ד שירת דוד (חתנו של הרב נפתלי נוסבוים); הרב יצחק מאיר וייס ר"מ בישיבת טשיבין (בנו של הרב יהונתן בנימין וייס ממונטריאול וחתנו של הרב אברהם שמואל בנימין סופר ראש ישיבת ערלוי); הרב יחזקאל כהן - מרבני ישיבת מיר; הרב משה זאב איתן, ר"מ בישיבת נתיבות חכמה (חתנו של הרב אליקים גצל פשקס); הרב ישעיהו יוסף קוסובסקי שחור, ראש כולל וואלוזין בירושלים ומראשי ישיבת קמניץ (חתנו של הרב שמעון משה דיסקין).
נזר הוראה: הרב אברהם ליטמנוביץ - מו"צ העדה החרדית; הרב נפתלי נוסבוים - דיין, פוסק הלכה וראש ישיבה; הרב מאיר סירוטה - מו"צ העדה החרדית; הרב יעקב שלמה מוזסון - רב חסידי ברסלב וגור ברמות, ורב בישיבת טשיבין; הרב צבי שרייבר - רב חסידות בויאן; הרב מרדכי שובקס - מרבני חסידות בעלז; הרב  יוסף בנימין ואזנר - רב חסידות סאטמר בלונדון; הרב קלמן וייס - רב חסידות ויז'ניץ בבית שמש; הרב דוד טברסקי - רב חסידות רחמסטריווקא; הרב צבי שרלין - רב קהילת חניכי הישיבות בשכונת רמת אשכול בירושלים; הרב מאיר שטיינברג - דיין בבית הדין הישר והטוב; הרב עובדיה יוסף (בנו של הרב יצחק יוסף); הרב אברהם אליהו גלבר (נכדו של הרב חיים מאיר ואזנר).
עטרת המשפט: הרב שלום סגל - דיין בבית הדין של הרב נסים קרליץ.
הערות שוליים

↑  זאב בלוי, מעמד כבוד התורה שע"י קרן אברהם הכהן, באתר JDN, ‏1/4/23
ראסל באפלינו

| --- | --- |
אין תמונה חופשית
 לידה:  29 באוקטובר 1903 מונטדורו, איטליה 
 פטירה:  25 בפברואר 1994 (בגיל 90) Kingston, ארצות הברית 
 מדינה:  איטליה, ממלכת איטליה 
 מקום קבורה:  Swoyersville 
 מקום מגורים:  Kingston 
 השקפה דתית:  נצרות קתולית 
 
ראסל אלפרד באפלינו (באנגלית: Russell Alfred Bufalino‏; 29 בספטמבר 1903 - 25 בפברואר 1994) היה מאפיונר איטלקי-אמריקני אשר פעל בצפון-מזרח פנסילבניה, ושימש כבוס של משפחת באפלינו בין השנים 1959–1994.
ביוגרפיה

באפלינו נולד ב-29 בספטמבר 1903 במונטדורו, סיציליה, לאנג'לו בופלינו וכריסטינה בוקולירי. בלידתו ניתן לו השם רוזאריו אלפרדו בופלינו (באיטלקית: Rosario Alfredo Bufalino). כמה חודשים לפני לידתו, היגר אביו לארצות הברית, התיישב בפיטסטון, פנסילבניה, ועבד ככורה פחם. בדצמבר אותה שנה הצטרף אליו בופלינו יחד עם אמו ואחיו. כמה חודשים לאחר מכן, אביו של בופלינו מת בתאונת מכרה, והמשפחה חזרה לסיציליה. בופלינו היגר שוב לארצות הברית בינואר 1906. לאחר שאמו נפטרה ב-1910, הוא חזר שוב לסיציליה. הוא חזר לארצות הברית בפברואר 1914, והתיישב בפיטסטון. בגיל 14 עבר באפלינו (כפי שהוגים את שמו באנגלית) לבאפלו, ניו יורק, שם הצטרף לכנופיות הפשע האיטלקיות המקומיות. ב-9 באוגוסט 1928, הוא התחתן עם קרולין "קארי" סקינדרה, אף היא ממשפחת מאפיה סיציליאנית ותיקה. בבאפלו, עבד באפלינו לצד מאפיונרים חזקים רבים, וקשר קשרי ידידות ונאמנות שסייעו לו מאוד בהמשך הקריירה הפלילית שלו. ידידות קרובה במיוחד הייתה לו עם הבוס הראשון שלו, ג'ון מונטנה, אף הוא יליד מונטדורו.
ב-1940 עקר באפלינו לקינגסטון, פנסילבניה, והתברג היטב בעולם הפשע המקומי. שלטונות ארצות הברית נעשו מודעים לפעילותו במהלך שנות ה-50, ועשו מספר ניסיונות לגרשו מהארץ. עם זאת, כל הניסיונות נכשלו מכיוון שממשלת איטליה סירבה לקבלו בחזרה. ב-1957, באפלינו היה בין מארגני ועידת אפאלאצ'ין הנודעת, אשר במהלכה התכנסו כל ראשי משפחות הפשע בארצות הברית באחוזתו של ג'וזף ברברה באפאלאצ'ין, ניו יורק. הוועידה הפכה לפיאסקו, כאשר המשטרה פשטה על האחוזה והמאפיונרים נאלצו להימלט. באפלינו ניסה לצאת דרך השער הראשי. הוא נהג ברכב שבו נסעו עוד שלושה אנשים, בהם ויטו ג'נובזה. הם נעצרו בידי השוטרים שחסמו את השער, וניסו לטעון שבאו לבקר את ברברה החולה. הם נעצרו ונידונו לעונשי מאסר שנעו בין שלוש לחמש שנים, ולקנס של 10,000 דולר כל אחד. עם זאת, כל ההרשעות בוטלו בערעור ב-1960. לאחר מותו של ברברה ביוני 1959, הפך באפלינו לבוס של כנופיית הפשע שנקראה מאז "משפחת באפלינו", על שמו.
הזמר והשחקן האיטלקי-אמריקני אל מרטינו היה בן טיפוחיו של באפלינו. אל מרטינו היה אמור לקבל את התפקיד של ג'וני פונטיין בסרט "הסנדק", אולם הבמאי פרנסיס פורד קופולה והמפיק אלברט ראדי החליטו להעביר את התפקיד לוויק דיימון. מרטינו פנה אל באפלינו, שבתגובה דאג לפרסם בעיתונים כתבות מכפישות נגד קופולה וראדי. דיימון החליט לפרוש מהתפקיד מכיוון שחשש להסתבך עם המאפיה, וגם משום שהתשלום שהוצע לו לא סיפק אותו, ומרטינו קיבל את התפקיד. למרבה האירוניה, מרטינו מגלם בסרט זמר שמשתמש בקשריו עם המאפיה כדי לקבל תפקיד נחשק בסרט.
ב-20 באפריל 1973 נעצר באפלינו במועדון לילה בסקרנטון בפשיטה של ה-FBI. הוא הואשם בהפרעה למסחר בין מדינות, שיבוש מהלכי משפט, הימורים והובלת רכוש גנוב, אך מאוחר יותר שוחרר בערבות של 50,000 דולר. ב-1977 הוגש נגד באפלינו כתב אישום באשמת סחיטה, לאחר שג'ק נאפולי, שהיה בתוכנית להגנת עדים, העיד שבאפלינו איים להרוג אותו בשל אי תשלום חוב של 25,000 דולר לתכשיטן בניו יורק. ב-8 באוגוסט 1978 הורשע באפלינו ונידון לארבע שנות מאסר על חלקו בניסיון הסחיטה.
באפלינו שהה בכלא שלוש שנים, ושוחרר במאי 1981, אך הוגש נגדו כתב אישום שוב, הפעם על קשירת קשר להרוג את העד, נאפולי. עד התביעה הראשי, ג'ימי פראטיאנו, אמר שהוא ומייקל ריציטלו התבקשו על ידי באפלינו להרוג את נאפולי ב-1976. בנובמבר 1981 נידון בופאלינו ל-10 שנות מאסר נוספות. ב-1989 הוא שוחרר מהכלא. הוא היה במצב בריאותי רעוע, ולא היה מסוגל להמשיך לנהל את משפחת הפשע שלו. הנהגת המשפחה עברה לידי בילי ד'אליה. באפלינו מת מוות טבעי ב-25 בפברואר 1994.
בתרבות

בסרט "האירי" גילם את דמותו של באפלינו ג'ו פשי, שהיה מועמד לפרס האוסקר לשחקן המשנה הטוב ביותר על התפקיד.
הערות שוליים

↑  "Bufalino: A good neighbor with a secret life"
↑  "Carolyn Bufalino"
↑  "Mafia Raid Confirms 20-year Undercover Findings by T-Men"
↑  "20 Apalachin Convictions Ruled Invalid On Appeal".
↑  "The Godfather Wars"
↑  "18 Charged After F.B.I. Raids on Crime Figures Upstate and in Pennsylvania".
↑  "Man Convicted of a Conspiracy to Kill Witness"
↑  "Profile of Organized Crime, Mid-Atlantic Region: Hearings Before the Permanent Subcommittee on Investigations of the Committee on Governmental Affairs, United States Senate, Ninety-eighth Congress, First Session, February 15, 23, and 24, 1983"
↑  "Bufalino film to premiere at New York Film Festival"
| --- | --- |
בקרת זהויות :  LCCN: n2014035526  VIAF: 310519802   WorldCat (עם VIAF): 310519802
קיילב דרסל

קיילב רמל דרסל (באנגלית: Caeleb Remel Dressel; נולד ב-16 באוגוסט 1996) הוא שחיין אמריקאי, האלוף האולימפי (טוקיו 2020) במשחים ל-50 מטר חופשי, ל-100 מטר חופשי ול-100 מטר פרפר, בעל 9 מדליות זהב אולימפיות ו-1 כסף מ-3 אולימפיאדות (ריו דה ז'ניירו 2016, טוקיו 2020 ופריז 2024). אלוף העולם בעל 16 מדליות, מהן 14 זהב ו-2 כסף, מדורג שלישי בכל הזמנים, אחרי מייקל פלפס וראיין לוכטה האמריקאים. הוא שיאן העולם במשחים ל-100 מטר פרפר, ל-50 מטר חופשי (בריכת 25 מטר), ל-100 מטר פרפר (בריכת 25 מטר) ובמשחה ל-100 מטר מעורב אישי (בריכת 25 מטר). הוא אלוף העולם במשחים ל-50 מטר חופשי, 100 מטר חופשי, 50 מטר פרפר ו-100 מטר פרפר.
דרסל זכה ב-7 מדליות זהב באליפות העולם (בודפשט 2017) והיה לשחיין המצטיין באליפות והשווה את שיא מדליות הזהב באליפות אחת של מייקל פלפס (מלבורן 2007) וזכה ב-8 מדליות נוספות באליפות העולם (קוואנגג'ו 2019), מהן 6 זהב ו-2 כסף.
נוסף לכך, הוא מחזיק בשיאי העולם במשחים ל-50 יארד חופשי, 100 יארד חופשי, 100 יארד פרפר ו-200 יארד מעורב אישי.
ביוגרפיה

דרסל נולד וגדל בגרין קוב ספרינגס, פלורידה, ארצות הברית. הוא התאמן בהדרכתו של סרג'יו לופז. הוא למד והתאמן באוניברסיטת פלורידה.
ביוגרפיה > 2012

בשנת 2012 קבע דרסל במשחה ל-50 יארד חופשי שיא ארצות הברית חדש לגילאי 15 - 16 בתוצאה של 19.82 שניות ובכך היה לשחיין הראשון מתחת לגיל 16 ששחה משחה זה מתחת ל-20 שניות ובמשחה ל-100 יארד חופשי שיא ארצות הברית חדש נוסף לגילאי 15 - 16, שיפור לשיא שהחזיק מעמד 22 שנים.
ביוגרפיה > 2013

באליפות העולם בשחייה לנוער שנערכה בדובאי באוגוסט 2013 זכה דרסל ב-6 מדליות, 1 זהב, 2 כסף ו-3 ארד. מדליית זהב, במשחה ל-100 מטר חופשי בשיא אליפות חדש של 48.97 שניות. באוגוסט 2015 זכה דרסל בשתי מדליות זהב באליפות ארצות הברית שנערכה בסן אנטוניו, טקסס. במשחה ל-50 מטר חופשי זכה בתוצאה של 21.53 שניות, התוצאה הרביעית בעולם באותה שנה ובמשחה ל-100 מטר חופשי בתוצאה של 48.78 שניות.
ביוגרפיה > 2016

בתחרות שנערכה בקולומביה, קרוליינה הדרומית בפברואר 2016 קבע דרסל במשחה ל-50 יארד חופשי שיא עולם חדש של 18.23 שניות. כבר בשלב המוקדמות הוא קבע שיא עולם חדש של 18.39 שניות, שיפור לשיא בן ה-8 שנים  של סזאר סיילו מברזיל (18.47 שניות) ובמשחה ל-100 יארד חופשי שיא ארצות הברית חדש של 41.07 שניות, שיפור לשיאו של נייתן אדריאן (41.08 שניות) והתוצאה השלישית בטיבה בעולם. במסגרת אליפות המכללות (בריכת 25 יארד) שנערכה במרץ קבע דרסל במשחה ל-50 יארד חופשי שיא עולם חדש של 18.20 שניות ובמשחה ל-100 יארד חופשי שיא עולם חדש נוסף של 40.46 שניות, שיפור לשיא בן ה-3 שנים של ולדימיר מורוזוב מרוסיה (40.76 שניות).
במבחנים האמריקאים לאולימפיאדת ריו דה ז'ניירו (2016) זכה דרסל במדליית כסף במשחה ל-100 מטר חופשי בתוצאה של 48.23 שניות, אחרי נייתן אדריאן (47.72 שניות) ולפני ראיין הלד (48.26 שניות). במשחקים האולימפיים עצמם, הוא זכה בשתי מדליות זהב. מדליית זהב, במשחה שליחים 4x100 מטר חופשי ביחד עם מייקל פלפס, ראיין הלד, נייתן אדריאן בתוצאה של 3:09.92 דקות, לפני צרפת (3:10.53 דקות) ואוסטרליה (3:11.37 דקות). כשחיין ראשון הוא קבע תוצאה של 48.10 שניות. מדליית זהב במשחה שליחים 4x100 מטר מעורב כששחה בשלב המוקדמות, כשחיין רביעי הוא קבע ב"זינוק שליחים" תוצאה של 47.74 שניות. נוסף לכך, הוא סיים במקום שישי במשחה ל-100 מטר חופשי בתוצאה של 48.02 שניות. בשלב המוקדמות הוא קבע תוצאה של 47.91 שניות ועלה מהמקום השני ובשלב חצי הגמר הוא קבע תוצאה של 47.97 שניות ועלה מהמקום החמישי.
ביוגרפיה > 2017

באליפות המכללות שנערכה במרץ 2017 זכה דרסל בשתי מדליות זהב, במשחה ל-100 יארד פרפר בשיא עולם חדש של 43.58 שניות ובמשחה ל-100 יארד חופשי בשיא עולם חדש של 40.00 שניות.
באליפות ארצות הברית שהיוותה את המבחנים לאליפות העולם שנערכה ביוני אותה שנה הוא זכה ב-4 מדליות, 3 זהב ו-1 כסף. מדליות זהב, במשחה ל-50 מטר חופשי בתוצאה של 21.53 שניות, לפני נייתן אדריאן (21.87 שניות) וקאלן ג'ונס (21.89 שניות), במשחה ל-50 מטר פרפר בתוצאה של 23.05 שניות, לפני קאלן ג'ונס (23.27 שניות) וטים פיליפס (23.37 שניות) ובמשחה ל-100 מטר פרפר בתוצאה של 50.87 שניות, לפני טים פיליפס (51.30 שניות) וג'ק קונגר (51.33 שניות). מדליית כסף, במשחה ל-100 מטר חופשי בתוצאה של 47.97 שניות, אחרי נייתן אדריאן (47.96 שניות) ולפני טאונלי האס (48.20 שניות).
ביוגרפיה > 2017 > כוכב השחייה העולמי החדש

באליפות העולם שנערכה בבודפשט ביולי אותה שנה, הוא זכה ב-7 מדליות זהב והשווה את השיא של מייקל פלפס (מלבורן 2007) והיה לשחיין המצטיין של האליפות. ביומה השביעי של האליפות הוא זכה ב-3 מדליות זהב באירוע אחד והיה לשחיין הראשון בהיסטוריה שקבע בהישג זה. הוא זכה ב-3 מדליות זהב אישיות, במשחה ל-50 מטר חופשי בשיא ארצות הברית חדש של 21.15 שניות, לפני ברונו פרטוס מברזיל (21.27 שניות) ובן פראוד מבריטניה (21.43 שניות). תוצאה זו היא התוצאה הטובה בעולם ללא חליפות השחייה שנאסר להשתמש בהן משנת 2010. בשלב חצי הגמר הוא קבע שיא ארצות הברית חדש של 21.29 שנית ועלה ראשון למשחה הגמר. במשחה ל-100 מטר חופשי בשיא ארצות הברית חדש של 47.17 שניות, לפני נייתן אדריאן (47.87 שניות) ומדי מטלה מצרפת (47.89 שניות). במשחה ל-100 מטר פרפר בתוצאה השנייה בטיבה בעולם של 49.86 שניות, 4 מאיות השנייה איטי משיא העולם של מייקל פלפס שנקבע בעזרת חליפת השחייה שנאסר השימוש בה. לפני כרישטוף מילאק מהונגריה שקבע שיא הונגרי חדש ושיא עולם לנוער של 50.62 שניות, ג'וזף סקולינג מסינגפור וג'יימס גאי מבריטניה (50.83 שניות). בשלב המוקדמות הוא קבע תוצאה של 50.08 שניות אותה שיפר בשלב חצי הגמר  שניות (50.07 שניות). הוא זכה ב-4 מדליות זהב בשליחים, 4x100 מטר חופשי ביחד עם טאונלי האס, בלייק פירוני ונתן אדריאן בתוצאה של 3:10.06 דקות, כשחיין ראשון הוא קבע תוצאה של 47.26 שניות, 4x100 מטר מעורב ביחד עם מאט גריוורס, קווין קורדס ונייתן אדריאן בתוצאה של 3:27.91 דקות, 4x100 מטר חופשי משולב ביחד עם נייתן אדריאן ו-2 שחייניות, מלורי קומרפורד וסימון מנואל בשיא עולם חדש של 3:19.60 דקות, כשחיין ראשון הוא קבע תוצאה של 47.22 שניות ו-4x100 מטר מעורב משולב ביחד עם מאט גריוורס, לילי קינג וסימון מנואל בשיא עולם חדש נוסף של 3:38.56 דקות. נוסף לכך, הוא סיים במקום רביעי במשחה ל-50 מטר פרפר בתוצאה 22.89 שניות, אחרי בן פראוד (22.75 שניות) שזכה בזהב. בשלב חצי הגמר הוא קבע שיא ארצות הברית חדש של 22.76 שניות ועלה ראשון למשחה הגמר.
ביוגרפיה > 2018

בתחרות שנערכה בפברואר 2018 קבע דרסל במשחה ל-200 יארד מעורב אישי שיא עולם חדש של 1:38.13 דקות ובמשחה ל-100 יארד חזה שיא עולם חדש של 50.03 שניות, חודש לאחר מכן שיא זה נשבר על ידי יאן פינרטי מארצות הברית (49.69 שניות).
באליפות המכללות שנערכה במיניאפוליס, מינסוטה בסוף מרץ 2018 זכה דרסל ב-3 מדליות זהב אישיות וקבע שלושה שיאי עולם. במשחה ל-50 יארד חופשי הוא זכה בפעם הרביעית ברציפות בשיא עולם חדש של 17.63 שניות והיה לשחיין הראשון והיחיד בהיסטוריה ששחה משחה זה מתחת ל-18 שניות. במשחה זה הוא מחזיק כעת ב-10 התוצאות המהירות בעולם. במשחה ל-100 יארד חופשי הוא קבע שיא עולם חדש של 39.90 שניות והיה לשחיין הראשון והיחיד בהיסטוריה ששחה משחה זה מתחת ל-40 שניות. במשחה זה הוא מחזיק ב-5 התוצאות המהירות בעולם ובמשחה ל-100 יארד פרפר בשיא עולם חדש של 42.80 שניות והיה לשחיין הראשון והיחיד בהיסטוריה ששחה משחה זה מתחת ל-43 שניות.
באליפות העולם (בריכת 25 מטר) שנערכה בהאנגג'ואו, הרפובליקה העממית של סין בדצמבר אותה שנה הוא זכה ב-9 מדליות, יותר מכל שחיין אחר באליפות, 6 זהב מהן 1 אישית ו-3 כסף, מהן 2 אישיות. מדליות זהב, במשחה ל-100 מטר חופשי בתוצאה של 45.62 שניות, לפני ולדימיר מורוזוב (45.64 שניות) וצ'אד לה קלו מדרום אפריקה (45.89 שניות), במשחה שליחים 4x50 מטר חופשי ביחד עם ראיין הלד, ג'ק קונגר ומייקל צ'דוויק בשיא עולם חדש של 1:21.80 דקות, לפני רוסיה (1:22.22 דקות) ואיטליה (1:22.90 דקות), כשחיין ראשון הוא קבע שיא ארצות הברית חדש של 20.43 שניות, במשחה שליחים 4x100 מטר חופשי ביחד עם בלייק פירוני, מייקל צ'דוויק וראיין הלד בשיא עולם חדש של 3:03.03 דקות, לפני רוסיה (3:03.11 דקות) וברזיל (3:05.15 דקות). כשחיין ראשון הוא קבע שיא ארצות הברית חדש של 45.66 שניות, במשחה שליחים 4x100 מטר מעורב ביחד עם ראיין מרפי, אנדרו וילסון וראיין הלד בשיא אליפות חדש של 3:19.98 דקות, לפני רוסיה (3:20.61 דקות) ויפן (3:21.07 דקות), כשחיין שלישי הוא קבע בסגון פרפר ב"זינוק שליחים" תוצאה של 48.28 שניות, במשחה שליחים 4x50 מטר חופשי משולב ביחד עם ראיין הלד, מלורי קומרפורד וקלסי דליה בשיא עולם חדש של 1:27.89 דקות, לפני הולנד (1:28.51 דקות) ורוסיה (1:28.73 דקות), כשחיין ראשון הוא קבע שיא ארצות הברית חדש של 20.43 שניות ובמשחה שליחים 4x50 מטר מעורב משולב ביחד עם אוליביה סמוליגה, מייקל אנדרו וקלסי דליה בשיא עולם חדש של 1:36.40 דקות, לפני הולנד (1:37.05 דקות) ורוסיה (1:37.33 דקות), כשחיין רביעי הוא קבע ב"זינוק שליחים" תוצאה של 20.09 שניות. מדליות כסף במשחה ל-50 מטר חופשי בתוצאה של 20.54 שניות, אחרי ולדימיר מורוזוב (20.33 שניות) ולפני ברדלי טנדי מדרום אפריקה (20.94 שניות), במשחה ל-100 מטר פרפר בתוצאה של 48.71 שניות, אחרי צ'אד לה קלו (48.50 שניות) ולפני לי זוהאו מסין (49.25 שניות) ובמשחה שליחים 4x50 מטר מעורב בתוצאה של 1:30.90 דקות, אחרי רוסיה 1:30.54 דקות ולפני ברזיל (1:31.49 דקות).
ביוגרפיה > 2019 > שיאן עולם

באליפות העולם שנערכה בקוואנגג'ו, קוריאה הדרומית בסוף יולי 2019 זכה דרסל ב-7 מדליות, 6 זהב ו-1 כסף. 4 מדליות זהב אישיות, במשחה ל-50 מטר חופשי בשיא אליפות ובשיא לאומי חדש של 21.04 שניות, לפני ברונו פרטוס מברזיל (21.27)וכריסטיאן גקולומייב מיוון (21.45 שניות), במשחה ל-100 מטר חופשי בתוצאה השנייה בטיבה בכל הזמנים 46.96 שניות, 5 מאיות השנייה איטי משיא העולם, במשחה ל-50 מטר פרפר בשיא אליפות ובשיא אמריקה חדש של 22.35 שניות, לפני אולג קוסטין מרוסיה (22.70 שניות) וניקולס סנטוס מברזיל (22.79 שניות) ובמשחה ל-100 מטר פרפר בתוצאה של 49.66 שניות, לפני אנדריי מינקוב מרוסיה (50.83 שניות) וצ'אד לה קלו (51.16 שניות). בשלב חצי הגמר הוא קבע לראשונה בקריירה שלו שיא עולם חדש אישי במשחה ל-100 מטר פרפר בתוצאה של 49.50 שניות, שיפור לשיא העולם בן ה-10 שנים של מייקל פלפס (49.82 שניות). שתי מדליות זהב במשחי שליחים, במשחה שליחים 4x100 מטר חופשי ביחד עם בלייק פירוני, זאק אפל, ונייתן אדריאן בשיא אליפות חדש של 3:09.06 דקות, לפני רוסיה (3:09.97 דקות) ואוסטרליה (3:11.22 דקות) ובמשחה שליחים משולב 4x100 מטר חופשי ביחד עם זאק אפל, מלורי קומרפורד וסימון מנואל בשיא עולם חדש של 3:19.40 דקות, לפני אוסטרליה (3:19.97 דקות) וצרפת (3:22.11 דקות). מדליית כסף במשחה שליחים משולב 4x100 מטר מעורב בתוצאה של 3:39.10 דקות, אחרי אוסטרליה (3:39.08 דקות) ולפני בריטניה (3:40.68 דקות).
במסגרת ליגת השחייה הבינלאומית (בריכת 25 מטר) שנערכה בלאס וגאס ב-20 בדצמבר אותה שנה קבע דרסל במשחה ל-50 מטר חופשי שיא עולם חדש של 20.24 שניות, שיפור לשיא בן ה-5 שנים של פלורן מנודו מצרפת (20.26 שניות).
ביוגרפיה > 2020

במסגרת ליגת השחייה הבינלאומית (בריכת 25 מטר) שנערכה בבודפשט ב-16 בנובמבר 2020 קבע דרסל במשחה ל-100 מטר מעורב אישי שיא עולם חדש של 49.88 שניות, שיפור לשיא בן השנתיים של ולדימיר מורוזוב מרוסיה (50.26 שניות).
ביוגרפיה > 2021 > כוכב המשחקים האלימפיים

באולימפיאדת טוקיו (2020) זכה דרסל ב-5 מדליות זהב, יותר מכל ספורטאי או ספורטאית אחרים במשחקים אלה. במשחה ל-50 מטר חופשי בשיא אולימפי חדש של 21.07 שניות, לפני פלורן מנודו (21.55 שניות) וברונו פרטוס (21.57 שניות), במשחה ל-100 מטר חופשי בשיא אולימפי חדש נוסף של 47.02 שניות, לפני קייל צ'למרס מאוסטרליה (47.08 שניות) וקלימנט קולסניקוב מהוועד האולימפי הרוסי (47.44 שניות), במשחה ל-100 מטר פרפר בשיא עולם חדש של 49.45 שניות, לפני כרישטוף מילאק (49.68 שניות) ונואה פונטי משווייץ (50.74 שניות), במשחה שליחים 4x100 מטר חופשי ביחד עם בלייק פירוני, בו בקר וזאק אפל בתוצאה של 3:08.97 דקות, לפני איטליה (3:10.11 דקות) ואוסטרליה (3:10.22 דקות) ובמשחה שליחים 4x100 מטר מעורב ביחד עם ראיין מרפי, מייקל אנדרו וזאק אפל בשיא עולם חדש של 3:26.78 דקות, לפני בריטניה (3:27.51 דקות) ואיטליה (3:29.17 דקות). נוסף לכך, הוא סיים במקום חמישי במשחה שליחים משולב 4x100 מטר מעורב בתוצאה של 3:40.58 דקות, כשחיין רביעי הוא שחה ב"זינוק שליחים" תוצאה של 46.99 שניות.
תארים והישגים

בשנים 2017, 2019 ו-2021 זכה דרסל בתואר שחיין השנה בעולם.
שיאים אישיים > בריכה אולימפית

50 מטר חופשי: 21.04 שניות (2019), שיא ארצות הברית
100 מטר חופשי: 46.96 שניות (2019), שיא ארצות הברית
200 מטר חופשי: 1:46.63 דקות (2021)
50 מטר פרפר: 22.35 שניות (2019), שיא אמריקה
100 מטר פרפר: 49.45 שניות (2021), שיא עולם
200 מטר פרפר: 1:56.29 דקות (2019)
200 מטר מעורב אישי: 1:59.97 דקות (2019)
שיאים אישיים > בריכת 25 מטר

50 מטר חופשי: 20.16 שניות (2020), שיא עולם
100 מטר חופשי: 45.08 שניות (2020), שיא ארצות הברית
50 מטר פרפר: 22.04 שניות (2020), שיא ארצות הברית
100 מטר פרפר: 47.78 שניות (2020), שיא עולם
100 מטר מעורב אישי: 49.28 שניות (2020), שיא עולם
שיאים אישיים > בריכת 25 יארד

50 יארד חופשי: 17.63 שניות (2018) שיא עולם
100 יארד חופשי: 39.90 שניות (2018) שיא עולם
100 יארד פרפר: 42.80 שניות (2018) שיא עולם
100 יארד חזה: 50.03 (2018) שיא עולם בעבר
200 יארד מעורב אישי: 1:38.13 שניות (2018) שיא עולם
ראו גם

מדיה וקבצים בנושא  בוויקישיתוף
התפתחות שיא העולם במשחה ל-50 מטר חופשי
התפתחות שיא העולם במשחה ל-100 מטר פרפר
התפתחות שיא העולם במשחה ל-100 מטר מעורב אישי (ויקיפדיה האנגלית)
הערות שוליים

↑  Caeleb Dressel Clips American Record With 41.07, Unloads 3rd Fastest 100 Free Ever, באתר Swimming World Magazine, ‏20 בפברואר 2016 (באנגלית)
↑  Braden Keith, Caeleb Dressel Swims 18.20 in NCAA 50 Free Final, Breaks All Records, באתר Swim Swam, ‏24 במרץ 2016 (באנגלית)
↑  Caeleb Dressel Unleashes 40.46 NCAA, American Record to Win 100 Free, באתר Swimming World Magazine, ‏26 במרץ 2016 (באנגלית)
קרן אור (השקעות)

קרן אור היא שמה השיווקי של החברה הפרטית ט.ב. מתקדמים בכספים בע"מ שגייסה, בין 2012 ל-2014, משקיעים באמצעות פרסום אגרסיבי תוך הבטחת תשואה של 8.5% לשנה או 23% לשנתיים. הקרן קרסה ב-2014 על רקע טענות שמדובר בהונאת פונזי.
הקרן הוקמה בידי חיליק טפירו, שהפעיל סוכנות ביטוח ועסקים פיננסיים נוספים תחת "קבוצת טפירו", ועו"ד אמיר בירמן, שיצא מהשותפות עם טפירו מספר חודשים לפני הקריסה, בנובמבר 2013. שלמה מעוז, הוצג כפרזנטור וכלכלן ראשי בפרסומים. מעוז התנגד לשימוש בשמו ובתמונתו ומפרק הקרן קבע שמעורבותו הייתה משנית.
מודל ההשקעה

קרן אור הציעה הצעה דומה מאוד לזו של קרן קלע הגדולה והמוכרת יותר של אמיר ברמלי, תוך שימוש בטרמינולוגיה שיווקית דומה כגון המינוח "השלמת הון". הקרן פרסמה באופן אגרסיבי באינטרנט ובאמצעים נוספים והציעה השקעות בסיכון נמוך מאוד עם "תשואה מובטחת" של 8.5% לשנה או 23% לשנתיים על סכום השקעה מינמלי של 50,000 שקלים שיועדו כביכול לפרויקטי תמ"א 38. הקרן גייסה בפועל כ-80 מיליון שקלים, אם כי בפרסומיה הוצגו מספרים גבוהים יותר של כ-150 מיליון שקלים, וזאת מכיוון שכמות הגיוסים המפורסם היו אמצעי גיוס ושכנוע של לקוחות פוטנציאליים.
באתר קרן אור, תוארה הפעילות כך: ”קרן אור היא קרן בוטיק המתמחה בניהול פרויקטים בתחום הנדל"ן למגורים (תמ"א 38) והשלמת הון. הקרן מאפשרת למשקיעים ליהנות מהפוטנציאל הכלכלי הגבוה הגלום בהשקעות נדל"ן ואשראי ללא צורך בהון עצמי רב, בסיכון נמוך ועם ביטחונות מלאים. המוצר מאפשר החזר חודשי קבוע של קרן + ריבית ולחלופין החזר של ריבית חודשית וקרן בסוף תקופה. מסלולי ההשקעה הם לשנה או לשנתיים לבחירת המשקיע”.
קריסה

בעקבות הקמפיין הפרסומי האגרסיבי עם "תשואות מובטחות", והביקורת הציבורית שהיא עוררה, רשות ניירות ערך הורתה לקרן לעצור את פעילות הגיוס. זמן קצר לאחר מכן ולאור קשיים תזרימיים של הקרן, 29 עובדי קרן אור שגם השקיעו את כספם הפרטי בקרן, הגישו בקשת פירוק לבית משפט שהתקבלה והעבירה את החברה לפירוק זמני , שהפך לפירוק קבוע .
במקביל מתנהלים הליכים פליליים כנגד חיליק טפירו ועו"ד אמיר בירמן.
השלכות על שוק ההון הישראלי

חוסר התערבות הרשות לניירות ערך בשלב מוקדם יותר הוביל לביקורת ציבורית כנגד הרשות. כתוצאה מכך הרשות הגבירה את מאמצי האכיפה שלה כנגד מיזמי השקעות לא מפוקחים והחמירה משמעותית את הרף על-פיו פרסום מידע נחשב לכזה המחייב תשקיף. בפרט, על-פי עמדת הרשות, כל פרסום של פרט כספי או צפי תשואה ליותר מ-35 איש מחייב כיום תשקיף.
לחץ רגולטורי זה החיש את קריסת קרן קלע של אמיר ברמלי, וכן הוביל לגיוס ראשון בתשקיף של קרן הגשמה ב-2017 ששיווקה עד שנה זו מאות מיזמי השקעה לא מפוקחים וללא תשקיף.